Document ID: 32002R1830

Komisijas Regula (EK) Nr. 1830/2002
(2002. gada 14. oktobris),
ar kuru groza Regulu (EK) Nr. 2342/1999, ar ko paredz sīki izstrādātus noteikumus par to, kā attiecībā uz piemaksu sistēmām piemērot Padomes Regulu (EK) Nr. 1254/1999 par liellopu un teļa gaļas tirgus kopīgo organizāciju
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 15. decembra Regulu (EK) Nr. 2799/98, ar ko nosaka eiro agromonetāro režīmu [1], un jo īpaši tās 9. pantu,
ņemot vērā Padomes 1999. gada 17. maija Regulu (EK) Nr. 1254/1999 par liellopu un teļa gaļas tirgus kopīgo organizāciju [2], kurā jaunākie grozījumi izdarīti ar Komisijas Regulu (EK) Nr. 2345/2001 [3], un jo īpaši tās 4. panta 8. punktu, 6. panta 7. punktu, 11. panta 5. punktu, 13. panta 5. punktu un 20. pantu,
tā kā:
(1) Piemaksai par zīdītājgovīm 29.a pants Komisijas 1999. gada 28. oktobra Regulā (EK) Nr. 2342/1999, ar ko paredz sīki izstrādātus noteikumus par to, kā attiecībā uz piemaksu sistēmām piemērot Padomes Regulu (EK) Nr. 1254/1999 par liellopu un teļa gaļas tirgus kopīgo organizāciju [4], kurā jaunākie grozījumi izdarīti ar Regulu (EK) Nr. 169/2002 [5], noteikts, kā noapaļot dzīvnieku skaitu, lai aprēķinātu minimālo un maksimālo teļu skaitu, kas izteikts procentos. Minētās regulas 17. panta 3. punkts nosaka arī to teļu skaitu, par ko var gūt labumu no minētās piemaksas, ja pieteikums par piemaksu attiecas uz diviem līdz pieciem dzīvniekiem pēc pielāgojuma individuālajam maksimālajam apjomam. Divu noteikumu kopesamība rada piemērošanas problēmas un atšķirības piemaksu pieteikumu izskatīšanā. Lai nodrošinātu vienotu noapaļošanas noteikumu piemērošanu, saglabājot vislabvēlīgākos noteikumus ražotājiem, jāsvītro minētās regulas 17. panta 3. punkts.
(2) Regulas (EK) Nr. 2342/1999 41. pantā ir paredzēti daži avansa maksājumu noteikumi. Īpaši nelabvēlīgu laika apstākļu dēļ ražotāji dažās dalībvalstīs nav varējuši savākt vajadzīgo daudzumu pietiekami augstas kvalitātes rupjās lopbarības, lai ziemā izbarotu savu ganāmpulku. Lai ražotāji varētu samaksāt papildu finansiālus izdevumus par vajadzīgo papildu rupjo lopbarību, jāatļauj palielināt avansu īpašai piemaksai, piemaksai par zīdītājgovi, nokaušanas piemaksai un papildu maksājumiem.
(3) Regulas (EK) Nr. 2342/1999 42. panta otrā daļa paredz īpašus noteikumus par piešķiršanas gadu attiecībā uz dzīvniekiem, uz kuriem attiecas īpašā piemaksas sistēma, ja šo piemaksu piešķir saskaņā ar vienu no minētās regulas 8. pantā norādītajām iespējām. Saskaņā ar iepriekš minēto 8. pantu dalībvalstīm, kas nolemj piešķirt īpašo piemaksu nokaušanas laikā, jānodrošina, ka piemaksu piešķir arī tad, ja dzīvniekus, par kuriem tā pienākas, nosūta uz citu dalībvalsti vai eksportē uz trešo valsti. Regulas 42. panta otrajā daļā tas nav norādīts. Piešķiršanas gada noteikšana nerada nekādas grūtības, ja, dzīvniekus nosūtot uz citu dalībvalsti, saskaņā ar minētās regulas 8. panta 6. punkta trešo daļu palīdzības pieteikumu iesniedz, pirms dzīvnieku izved no attiecīgās dalībvalsts teritorijas. Tomēr, lai tad, kad dzīvniekus eksportē uz trešām valstīm, palīdzības pieteikumus var iesniegt arī pēc tam, kad dzīvniekus izved no Kopienas muitas teritorijas, jāprecizē 42. panta otrās daļas darbības joma.
(4) Saskaņā ar Regulas (EK) Nr. 2342/1999 43. panta prasībām piemaksu summu un ekstensifikācijas maksājumu konvertēšana valsts valūtā jāveic saskaņā ar proporcionāli laikam aprēķināto to maiņas kursu vidējo lielumu, kurus piemēro decembrī pirms piešķiršanas gada, kas noteikts saskaņā ar 42. pantu. Skaidri jānosaka tas, ka maiņas kursu katru gadu nosaka Komisija, tāpat kā citu kopīgo tirgus organizāciju gadījumā.
(5) Ņemot vērā radušās grūtības, šīs regulas noteikumiem attiecībā uz piemaksu un papildu maksājumu avansu jāstājas spēkā nekavējoties. Turklāt, lai ražotājiem un dalībvalstu kompetentajām iestādēm dotu laiku pielāgoties jaunajiem noteikumiem, jāparedz tā noteikuma piemērošanas atlikšana, kas attiecas uz teļu skaita noapaļošanu. Ikgadējā maiņas kursa noteikšana jāparedz tā, lai sakristu ar jauna kalendārā gada sākumu. Visbeidzot, lai ņemtu vērā kārtējā gadā veiktā eksporta stāvokli, noteikumi par piešķiršanas gadu jāpiemēro ar atpakaļejošu spēku.
(6) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulu (EK) Nr. 2342/1999 groza šādi:
1. Regulas 17. panta 3. punktu svītro.
2. Regulas 41. panta 1. punkta pēdējo daļu aizstāj ar šādu tekstu:
"Tomēr attiecībā uz 2000., 2001. un 2002. kalendāro gadu var izmaksāt avansu, kas ir vienāds ar līdz pat 80 % no īpašās piemaksas, piemaksas par zīdītājgovi, nokaušanas piemaksas un papildu maksājumiem."
3. Regulas 42. panta otro daļu aizstāj ar šādu:
"Tomēr, ja īpašo piemaksu piešķir saskaņā ar vienu no 8. pantā norādītajām iespējām, tad:
- ja dzīvnieks ir nokauts vai eksportēts ne vēlāk kā 31. decembrī un
- ja pieteikumu piemaksai par šo dzīvnieku iesniedz pēc minētās dienas,
piemērojams piemaksas apjoms, kas bijis spēkā tā gada 31.decembrī, kurā dzīvnieks nokauts vai eksportēts."
4. Regulas 43. pantam pievieno šādu teikumu:
"Vidējo maiņas kursu Komisija nosaka iepriekšējā mēnesī."
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
To piemēro no spēkā stāšanās dienas.
Tomēr
- šīs regulas 1. panta 1. un 4. punktu piemēro no 2003. gada 1. janvāra,
- šīs regulas 1. panta 3. punktu piemēro no 2002. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 14. oktobrī

Labels: 10
17
6